b"\n_START_ARTICLE_\nDavid Bassa i Cabanas\n_START_SECTION_\nBiografia\n_START_PARAGRAPH_\nNascut l'any 1971 a Granollers (Vall\xc3\xa8s Oriental), es llicenci\xc3\xa0 en Periodisme per la Universitat Aut\xc3\xb2noma de Barcelona. Com a redactor d'Informatius de Televisi\xc3\xb3 de Catalunya ha estat el responsable de la informaci\xc3\xb3 pol\xc3\xadtica dels programes La nit al dia, Hora Q i \xc3\x80gora. Tamb\xc3\xa9 ha estat reporter del programa Catalunya Avui, de Televisi\xc3\xb3 Espanyola. Va fer la informaci\xc3\xb3 pol\xc3\xadtica d'El mat\xc3\xad de Catalunya R\xc3\xa0dio, dirigit per M\xc3\xb2nica Terribas._NEWLINE_Com a periodista ha escrit diversos llibres d'assaig. El seu llibre Terra Lliure, punt final (Ara Llibres, 2007), basat en el documental del mateix t\xc3\xadtol que, dirigit pel mateix Bassa, va batre el r\xc3\xa8cord d'audi\xc3\xa8ncia del programa El documental de TVC. Anteriorment, havia publicat Mem\xc3\xb2ria de l'infern (Edicions 62, 2002), que el 2005 es va convertir en documental, dirigit per ell mateix i em\xc3\xa8s per TVC, Quan els malsons esdevenen realitat (Edicions El Jonc, 1999), L'independentisme catal\xc3\xa0, 1979-1994 (Llibres de l'\xc3\x8dndex, 1995), L'independentisme armat a la Catalunya recent (Rourich, 1997), guardonat amb el Premi Josep Maur\xc3\xad i Serra d'assaig, i L'Operaci\xc3\xb3 Garz\xc3\xb3n. Un balan\xc3\xa7 de Barcelona'92 (Llibres de l'\xc3\x8dndex, 1997)._NEWLINE_Tamb\xc3\xa9 ha participat en diversos llibres col\xc2\xb7lectius d'assaig hist\xc3\xb2ric i pol\xc3\xadtic, com Pon\xc3\xa8ncies (Editorial Granollers, 2009) o Esquerra a la cru\xc3\xaflla (Editorial Malhivern, 2011), aix\xc3\xad com en diferents congressos i seminaris d'assaig hist\xc3\xb2ric._NEWLINE_Bassa va presidir el Grup de Periodistes Ramon Barnils des del 29 de juny de 2011 fins al 2 de mar\xc3\xa7 de 2016. En el seu c\xc3\xa0rrec, va participar activament en totes les edicions de l'Anuari de Silencis Medi\xc3\xa0tics M\xc3\xa8dia.cat, aix\xc3\xad com en Periodistes, la col\xc2\xb7lecci\xc3\xb3 de llibres de periodisme d'investigaci\xc3\xb3 que el Grup Barnils edita amb Edicions Saldonar, aix\xc3\xad com en els seminaris, simposis i trobades que organitza o participa el Grup. El 2016 va ser nomenat cap d'informatius de TV3, motiu pel qual va dimitir com a president del Grup i el va substituir Ferran Casas."